# Nøddåp

1 Denne fyldigere ordningen brukes dersom tiden tillater det. Ellers brukes «Kort ordning for nøddåp».

2 Nøddåp av barn forutsetter samtykke fra minst en av foreldrene.

Foreldrene bør om mulig være til stede. Det skal om mulig være minst to vitner til stede foruten den som døper. Foreldrene kan være vitner.

3 Vitnene er ikke faddere. De skal kunne bekrefte at dåpen er utført. Ut over dette har de ingen forpliktelse. Foreldrene kan senere ta stilling til hvem de ønsker som faddere til barnet.

4 For at det skal være en gyldig dåp, må i det minste ordene «Jeg døper deg til Faderens og Sønnens og Den Hellige Ånds navn» lyde.

5 Ved nøddåp av barn er det ikke nødvendig å nevne noe navn, dersom barnet ennå ikke har fått navn.

### A | Ved dåp av barn

Når forholdene gjør det naturlig, kan handlingen innledes med salmesang.

Den som utfører dåpen, sier:

I Faderens og Sønnens og Den Hellige Ånds navn.

Herre Jesus Kristus, vi bringer dette barnet til deg etter ditt eget ord, og ber deg at du vil ta imot *ham*, så *han* kan bli Guds barn og være i din varetekt. Amen.

(Navnet nevnes, dersom det er bestemt) . Jeg tegner deg med det hellige korsets tegn, ✠ til et vitnesbyrd om at du skal tilhøre den korsfestede og oppstandne Jesus Kristus og tro på ham.

Korset tegnes fra panne til bryst, og deretter fra side til side.

Etter vår Herre Jesu Kristi ord og befaling dåper jeg deg til Faderens og Sønnens og Den Hellige Ånds navn.

Mens dette sies, øser den som utfører dåpen, med hånden vann over barnets hode tre ganger.

Dersom barnet ligger i kuvøse, strykes isteden vanndråper med fingertuppene tre ganger på barnets hode.

Med hånden på barnets hode:

Den allmektige Gud har nå gitt deg sin Hellige Ånd, gjort deg til sitt barn og tatt deg inn i sin troende menighet.

Han styrke deg med sin nåde til det evige liv.

Fred være med deg.

Den som utfører dåpen, ber Herrens bønn, gjerne sammen med de tilstedeværende:

Fader vår, du som er i himmelen!

La ditt navn holdes hellig.

La ditt rike komme.

La din vilje skje på jorden som i himmelen.

Gi oss i dag vårt daglige brød.

Forlat oss vår skyld,

som vi dag forlater våre skyldnere.

Led oss ikke inn i fristelse, men frels oss fra det onde.

For riket er ditt,

og makten og æren i evighet.

Amen.

Når forholdene gjør det naturlig, avsluttes handlingen med salmesang.

### B | Ved dåp av voksne

Når forholdene gjør det naturlig, kan handlingen innledes med salmesang.

Den som utfører dåpen, sier:

I Faderens og Sønnens og Den Hellige Ånds navn.

Herre Jesus Kristus, vi bringer (navnet nevnes) til deg etter ditt eget ord, og ber deg at du vil ta imot *ham*, så *han* kan bli Guds barn og være i din varetekt. Amen.

Den som utfører dåpen, sier:

(Navnet nevnes), vil du bli døpt til Faderens og Sønnens og Den Hellige Ånds navn?

Dåpskandidaten: Ja.

Den som utfører dåpen, sier:

Jeg tegner deg med det hellige korsets tegn, ✠ til et vitnesbyrd om at du skal tilhøre den korsfestede og oppstandne Jesus Kristus og tro på ham.

Korset tegnes fra panne til bryst, og deretter fra side til side.

Etter vår Herre Jesu Kristi ord og befaling døper jeg deg til Faderens og Sønnens og Den Hellige Ånds navn.

Mens dette sies, øser den som utfører dåpen, med hånden vann over dåpskandidatens hode tre ganger.

Med hånden på dåpskandidatens hode:

Den allmektige Gud har nå gitt deg sin Hellige Ånd, gjort deg til sitt barn og tatt deg inn i sin troende menighet. Han styrke deg med sin nåde til det evige liv.

Fred være med deg.

Den som utfører dåpen, ber Herrens bønn sammen med den døpte, og gjerne sammen med de andre tilstedeværende:

Fader vår, du som er i himmelen!

La ditt navn holdes hellig.

La ditt rike komme.

La din vilje skje på jorden som i himmelen.

Gi oss i dag vårt daglige brød.

Forlat oss vår skyld,

som vi dag forlater våre skyldnere.

Led oss ikke inn i fristelse, men frels oss fra det onde.

For riket er ditt,

og makten og æren i evighet.

Amen.

Når forholdene gjør det naturlig, avsluttes handlingen med salmesang.